Document ID: 32014R1390

KOMISJONI RAKENDUSMÄÄRUS (EL) nr 1390/2014,
19. detsember 2014,
millega muudetakse määruse (EL) nr 37/2010 lisa toimeaine eprinomektiini osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
võttes arvesse Euroopa Ravimiameti arvamust, mille on koostanud veterinaarravimite komitee,
ning arvestades järgmist:
(1)
Euroopa Liidus toiduloomade veterinaarravimites või loomakasvatuses kasutatavates biotsiidides kasutamiseks ette nähtud farmakoloogiliste toimeainete jääkide piirnormid tuleb kehtestada kooskõlas määrusega (EÜ) nr 470/2009.
(2)
Farmakoloogilised toimeained ja nende liigitus loomsetes toiduainetes sisalduvate jääkide piirnormide järgi on sätestatud komisjoni määruse (EL) nr 37/2010 (2) lisas.
(3)
Eprinomektiin on kantud määruse (EL) nr 37/2010 lisa tabelisse 1 lubatud toimeainena veiste, lammaste ja kitsede puhul (lihaskude, rasvkude, maks, neerud ja piim). Selle aine jaoks lammaste ja kitsede lihaskoe, rasvkoe, maksa, neerude ja piima puhul sätestatud ajutised jääkide piirnormid kaotasid kehtivuse 1. juulil 2014.
(4)
Veterinaarravimite komitee soovitas pikendada ajutiste piirnormide kehtivusaega, kuna analüüsimeetod lammaste ja kitsede puhul esinevate jääkide tuvastamiseks ei ole piisaval määral valideeritud. Asjaolu, et analüüsimeetodi valideerimise kohta puuduvad täielikud teaduslikud andmed, ei kujuta endast ohtu inimeste tervisele.
(5)
Kooskõlas määruse (EÜ) nr 470/2009 artikliga 5 peab Euroopa Ravimiamet kaaluma võimalust kasutada teatavas toiduaines leiduva farmakoloogilise toimeaine suhtes kehtestatud jääkide piirnormi teise samalt loomaliigilt pärit toiduaine puhul või ühe või mitme liigi suhtes kehtestatud farmakoloogilise toimeaine jääkide piirnormi muude liikide puhul. Samuti leidis veterinaarravimite komitee, et selle toimeaine puhul ei saa toetada jääkide piirnormi ekstrapoleerimist muudele toiduloomadele.
(6)
Seepärast tuleks määruse (EL) nr 37/2010 lisa tabelis 1 muuta kannet eprinomektiini kohta, et pikendada jääkide piirnormide kehtivusaega 30. juunini 2016.
(7)
On asjakohane ette näha mõistlik ajavahemik, et asjaomased sidusrühmad saaksid võtta vajalikke meetmeid uute jääkide piirnormide järgimiseks.
(8)
Käesoleva määrusega ette nähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 37/2010 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 22. veebruarist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 2014

Labels: 0
3
17
6